Japonia i-a sfătuit pe amatorii de fotbal să nu facă deplasarea în Coreea de de Nord pentru a asista, săptămâna viitoare, la Phenian, la un meci al echipei naţionale din preliminariile Cupei Mondiale de fotbal din 2026, informează AFP, potrivit Agerpres.
Ministrul japonez de Externe a "cerut insistent marelui public să se abţină" de a asista la meciul de marţea viitoare, primul pe care cele două echipe îl vor disputa în Coreea de Nord din 2011.
"Aşa cum ştiţi, Coreea de Nord are o viziune ostilă faţă de Japonia, iar călătoria nu este recomandată marelui public", se arată în comunicatul ministerului postat pe reţeaua X.
Japonia şi Coreea de Nord se întâlnesc joi la Tokyo, în preliminariile Cupei Mondiale din 2026, în timp ce partida retur va avea loc săptămâna viitoare.
Doar reprezentanţi ai guvernului vor însoţi selecţionata niponă în Coreea de Nord, ţară cu care Japonia nu mai are relaţii diplomatice.
Luna trecută, meciul din prima manşă a calificărilor feminine pentru Jocurile Olimpice de la Paris dintre cele două ţări a fost mutat din capitala nord-coreeană în Arabia Saudită, considerat teren neutru.